钦定古今图书集成/明伦汇编/氏族典/第540卷 > 《廖用贤尚友录》 > 翟永固
## 钦定古今图书集成/明伦汇编/氏族典/第540卷 > 《廖用贤尚友录》 > 翟永固

按《金史翟永固传》：“永固字仲坚，中都良乡人。归宋，宋
人以经义兼策取士，永固中第一，授开德府仪曹参
军。金破宋，永固北归，中天会六年词赋科，授怀安丞，
迁望云令，补枢密院令史，摄左司郎中，历同知清州
防御使，入为工部员外郎。正隆二年，迁翰林学士承
旨，与直学士韩汝嘉俱召至内殿，问以将亲伐宋事”，
永固对曰：“宋人无衅隙，伐之无名。纵使可伐，亦无烦
亲征，遣将帅可也。”由是大忤海陵意，永固即请致仕，
归卧于家。大定二年，起拜尚书左丞，请依旧制廉察
官吏，革正隆守令之污，从之。明年，表乞致仕，诏不许，
罢为真定尹。五年，恳乞致仕，许之。六年，薨。